Η διάγνωση του κρυολογήματος είναι αρκετά απλή και συχνά δεν απαιτείται η γνωμάτευση ιατρού, καθώς το άτομο μπορεί απλά αναγνωρίζοντας τα συμπτώματα να αντιληφθεί την ύπαρξη του κρυολογήματος. Στην περίπτωση αυτή το άτομο θα πρέπει απλά να αντιμετωπίσει τα συμπτώματα και να περιμένει περίπου μια εβδομάδα με 10 ημέρες έως ότου ο ιός να κάνει τον κύκλο του. Παρόμοιο χρονικό διάστημα διαρκεί και η λοίμωξη από τον ιό της γρίπης, ο οποίος όμως εμφανίζει πιο έντονα συμπτώματα.
Σε κάθε περίπτωση όμως, που μετά από διάστημα περίπου 7-10 ημερών τα συμπτώματα δεν έχουν υποχωρήσει είναι πιθανόν το άτομο να έχει αναπτύξει κάποια άλλη σοβαρότερη πάθηση, όπως κάποια βακτηριακή λοίμωξη και θα πρέπει να επισκεφτεί έναν ιατρό.  Τέλος, ο μόνος τρόπος να διαγνωστεί εάν κάποιος πάσχει από κρυολόγημα ή γρίπη είναι να επισκεφτεί έναν ιατρό και να διεξαχθούν διάφορες εργαστηριακές αναλύσεις. Παρ' όλα αυτά, αυτό είναι περιττό στις περισσότερες περιπτώσεις καθώς η συμπτωματολογία αλλά και η αντιμετώπιση των δύο αυτών παθήσεων είναι πολύ παρόμοια και δεν προκαλούν συνήθως σοβαρά προβλήματα υγείας, ώστε να απαιτείται συγκεκριμένη διάγνωση.